SKRIFTLIG FORESPØRGSEL P-1770/99

af Marie Isler Béguin (Verts/ALE) til Kommissionen

(30. september 1999)

Om: Jernbaneforbindelse gennem Pyrenæerne via Aspe-dalen

Forbindelsen gennem Pyrenæerne via Aspe-dalen og Somport-tinden har i flere år været genstand for strid mellem lokalsamfundet, lokale borgerforeninger og de nationale transportmyndigheder. Vejforbindelsen er ved at blive renoveret og udvidet, medens en gammel jernbanelinje, der på enkelte strækninger helt er nedlagt, stadig eksisterer mellem Frankrig og Spanien. Som følge af flere protester samt af hensyn til miljøet blev vejarbejdet indstillet, og de nationale myndigheder samt Kommissionen er begyndt at gennemgå de modale strategier igen og at overveje at gøre jernbaneforbindelsen til en prioriteret del af det transeuropæiske net. Ikke desto mindre er vejarbejdet i dalen igen påbegyndt d. 13. september 1999. EU finansierer imidlertid allerede en projektvurdering af jernbaneforbindelsen, og formandsskabet erklærer i sit program, ligesom Kommissionen i sine strategiske dokumenter, at udbygningen af jernbaneforbindelserne i Europa bør betragtes som et prioriteret område i EU's politik for bæredygtig mobilitet.

Kan Kommissionen forklare, hvorfor vejarbejdet er påbegyndt igen?

Finansierer EU andre projekter i tilknytning til forbindelsen gennem Pyrenæerne via Aspe-dalen, ud over den allerede nævnte vurdering?

Vil Kommissionen tage initiativ til at få den franske og den spanske regering til endegyldigt at indstille alle planer om udbygning af vejnettet en løsning, der fremover ville overflødiggøre jernbaneforbindelsen, specielt hvad angår godstransport?

Svar afgivet på Kommissionens vegne af Loyola de Palacio

(28. oktober 1999)

For så vidt angår transittrafikken gennem Pyrenæerne stilles man over for det vanskelige problem med valget mellem en vejforbindelse og en jernbaneforbindelse i de særligt følsomme områder. Det stemmer, at Fællesskabet har samfinansieret en gennemførlighedsundersøgelse vedrørende jernbanelinjens tracé, da det er vigtigt, at man undersøger samtlige alternative løsninger. Dog indgår denne jernbaneforbindelse for øjeblikket ikke i det transeuropæiske transportnet, således som dette blev fastlagt i 1996 af Europa-Parlamentet og Rådet(1). Den kan derfor ikke finansieres over budgetposten for det transeuropæiske net.

Beslutningen om at genoptage vejarbejdet er truffet af de berørte medlemsstater, og da der ikke er tale om nogen overtrædelse af Fællesskabets bestemmelser på blandt andet miljøområdet, kan Kommissionen ikke gribe ind. Det er dog interessant at bemærke, at Spanien og Frankrig er enedes om at etablere en mekanisme til observation af vare- og trafikstrømmene gennem Pyrenæerne, som vil gøre det muligt hvert år fra og med slutningen af 1999 at give de folkevalgte og de berørte fagkredse en komplet og ajourført analyse af udviklingen i disse strømme fordelt på transportformer, af udbuddet af serviceydelser samt af tilpasningen af transportinfrastrukturnettet til trafikken.

Kommissionen agter at fortsætte sin dialog med de berørte medlemsstater og regioner for at sikre sig, at valgene træffes under hensyn til både de økonomiske og de miljømæssige faktorer. Denne debat vil spille en væsentlig rolle i forbindelse med revisionen af retningslinjerne vedrørende det transeuropæiske transportnet.

(1) EFT L 228 af 9.9.1996.